Document ID: 32006D0436

KOMISJONI OTSUS,
23. juuni 2006,
millega kehtestatakse ühenduse rahaline toetus kulutuste jaoks, mis on tehtud seoses linnugripi vastu võitlemiseks võetud erakorraliste meetmetega Belgias 2003. aastal
(teatavaks tehtud numbri K(2006) 2422 all)
(Ainult prantsuskeelne ja hollandikeelne tekst on autentsed)
(2006/436/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 3 lõiget 3,
ning arvestades järgmist:
(1)
2003. aastal esines Belgias linnugripi puhanguid. Selle haiguse esinemine kujutas endast tõsist ohtu kariloomade populatsioonile ühenduses.
(2)
Selleks et vältida kõnealuse haiguse levikut ja aidata kaasa selle võimalikult kiirele likvideerimisele, peaks ühendus rahaliselt toetama liikmesriigi abikõlblikke kulutusi haiguse vastu võitlemiseks võetud erakorraliste meetmete raames otsuse 90/424/EMÜ kohaselt.
(3)
Komisjoni 10. oktoobri 2003. aasta otsusega 2003/749/EÜ (ühenduse rahalise toetuse kohta linnugripi likvideerimiseks Belgias 2003. aastal) (2) andis ühendus Belgiale rahalist toetust kulutuste jaoks, mis on tehtud 2003. aastal seoses linnugripi vastu võitlemiseks võetud erakorraliste meetmetega.
(4)
Vastavalt nimetatud otsusele eraldati esimene makse suuruses 3 000 000 eurot.
(5)
Selle otsuse kohaselt määratakse ühenduse toetuse lõppmakse suurus Belgiale tema 13. jaanuaril ja 24. märtsil 2004. aastal esitatud taotluse ja taotluses esitatud andmeid kinnitavate dokumentide, samuti komisjoni kohapealsete kontrollide tulemuste alusel. Belgia esitatud taotluses määratud summa oli 18 035 727,78 eurot, millest ühenduse rahaline toetus ei tohi moodustada rohkem kui 50 % abikõlblikest kogukulutustest.
(6)
Eespool nimetatut silmas pidades tuleks nüüd määrata ühenduse rahalise toetuse kogusumma abikõlblike kulutuste jaoks, mis tehti seoses linnugripi likvideerimisega, Belgias 2003. aastal.
(7)
Ühenduse veterinaareeskirjade ja ühenduse rahalise toetuse andmiseks vajalike tingimustega kooskõlas läbiviidud komisjoni kontrollide tulemuste põhjal ei ole kogu ühenduse rahalise toetuse saamiseks esitatud kulutuste summa abikõlblik.
(8)
Komisjoni märkused ja abikõlblike kulutuste arvestuse meetod edastati Belgiale 21. veebruaril 2006.
(9)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Ühenduse rahaline toetus kulutuste jaoks, mis on seotud linnugripi likvideerimisega Belgias 2003. aastal, on otsuse 2003/749/EÜ kohaselt 8 088 508,16 eurot.
Kuna vastavalt otsusele 2003/749/EÜ on esimese maksena 3 000 000 eurot juba eraldatud, määrati ühenduse rahalise toetuse lõppmakse suuruseks 5 088 508,16 eurot.
Artikkel 2
Käesolev otsus on adresseeritud Belgia Kuningriigile.
Brüssel, 23. juuni 2006

Labels: 17
20
0
6
18
15